钦定古今图书集成/明伦汇编/官常典/第603卷 > 林锦
## 钦定古今图书集成/明伦汇编/官常典/第603卷 > 林锦

按《明外史》本传：“锦字彦章，连江人。景泰初，由乡贡授
合浦训导。时徭寇充斥，内外无备，锦条具方略，悉中
机宜。巡抚叶盛异之，檄署灵山县事。时城毁于贼，锦
因形便为栅以守，广设战具，贼不敢逼。满秩去官，民
曰：‘公去，贼复至，谁当御者’？悉逃之山。盛以状闻。诏即
以锦为知县，驰驿之官。民闻之复来归。适岁饥，诸猺”
益肆剽掠无虚日。锦单骑诣垒，譬以祸福，猺感悟，附
县二十五部咸听命，其不服者则讨之。天顺六年破
贼罗禾水，再破之黄姜岭，又大破之新庄。先后斩获
千馀级，还所掠人口，贼悉平，乃去栅，筑土城。盛及监
司屡荐其才。成化改元，会连州为贼所陷，乃以锦为
试知府。岁复大饥，贼四出劫掠。锦谕散千馀人，诛梗
化者，而绥辑其流移，境内悉平。四年，上官交荐，请改
授宪职，令耑备钦、廉群盗。乃以为按察佥事，益勤于
政。十年赐敕旌异。久之，进副使。锦以所部屡有盗警，
思为经久计。乃设团河营于西，设新寮营于南，而别
设洪崖营以杜诸寇出没路。寇遂屏息。念灵山土城
不可久，更城之，高墉亘五百丈，卒为岩邑。十四年，兵
部上其抚辑功，被赉锦。前后虽在兵间，未尝不以教
化为务。灵山尚鬼，则禁淫祠，修学校，劝农桑，治廉钦，
皆大饬学宫，振起文教。为人诚实，洞见肺腑，猺蛮莫
不爱信。其行军，与士卒同甘苦，有功辄推以与人。以
故士多效死，所在祠祀之。